**Drumul de vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deschide-mi ușa, vis ce te-ai ascuns

În lumea de-ntuneric nepătruns

Și nu mai vrei să ieși, nu vrei să-mi lași,

Din ce-mi erai, nici urmele de pași!

Deschide-mi cât să pot să-ți las un gând

Să-ți spună că mi-e toamnă și, curând,

Îmi va fi iarnă și în suflet ger,

În depărtări de dincolo de cer!

Deschide-mi, să-mi fii, iarăși, visul cald

Ce mă-nvelea, în suflet, cu un fald

Când nopțile-n singurătate, reci,

Treceau cu-aceelași teamă: c-ai să pleci!

Deschide-mi! Știi, în suflet, eu am scris

Că va dansa, pe drum, cu vechiul vis.